OP se mat onder hom uitgeplukDis een van die hartseer verhale van Suid-Afrikaanse rugby: die Oostelike Provinsie. Die OP, gestig in 1888 en waar die eerste rugbytoets in 1891 op St. Georgespark (die krieketstadion en tuiste van die Crusaders-rugbyklub) gespeel is, was jare lank een van die toetsunies van Suid-Afrikaanse rugby. Maar Vrydag gaan die OP van sy Superrugbystatus gestroop word wanneer die Suid-Afrikaanse Rugbyunie sy besluit bekend maak om die mat onder die Southern Kings en Cheetahs uit te pluk. Ná jare lange se gestoei, gespartel en geworstel om die unie uit die finansiële en speelmoeras te haal, om van Cheeky Watson ontslae te raak, om die borrelende talent weer te ontwikkel, om die passie te herstel, gaan die volgende hoofstuk geskryf word. Dit bly een van die tergende vrae waarom die OP nog nooit die Curriebeker kon wen nie. Griekwas het dit drie keer reggekry (1889, 1911 en weer in 1970). Grens het dit twee keer (in 1932 en in 1934) met die Westelike Provinsie gedeel, maar die OP kon dit nog nooit regkry nie. Toerspanne het hul kragmetings met die OP gehaat, want dis wanneer die vonke gespat het. Dis nie manne wat die ander wang gedraai het nie. Wanneer iemand soos Denis Campher jou onderstebo geloop het, het jy nie dadelik opgestaan nie. Daar was Springbokke by die dosyne, legendes soos Danie Gerber, Willa Delport, Gawie Carelse, Carel (Tossie) Fourie en Garth Wright … En ook verskeie Springbokke wat in die Oos-Kaap gebore is en daar gespeel het, soos Hannes Marais, Eben Olivier, Schalk Burger (senior), Hermanus Potgieter, Johan Heunis, Frans Erasmus, Hennie le Roux, Jacques Potgieter, Dewald Potgieter en nou ook Siya Kolisi, maar in ander unies naam gemaak het. Ook spelers wat ongelukkig was om nooit Springbok te word nie, soos Gavin Cowley, Pote Human en Jan (Boelie) Serfontein. Net toe dit lyk of die jare lange skade besig is om te herstel, gaan die gordyn weer sak. Nie net vir die OP nie, maar ook vir die Vrystaatse Cheetahs.